Hétfő reggelek
Ó, hétfő reggelek rettenetes világossága,
Gyűrött és ernyedt újjászületés
Híg, langyos kávék fanyar ízével,
Ráncos házak és szennyfoltos hirdetőoszlopok
Rossz szagú nyújtózkodása;
Ó, rettenetes színtelen világosság,
Kérlelhetetlen fény, kemény és érdes,
Sánta villanyosok gonosz csikorgása,
Összegöngyölt, szemétbe dobott álmok
Rothadásának messziről kísértő illata,
Virító pattanások siető lányok zöldes arcán,
Baglyok és pincérek láthatatlan, dohos alvása,
Percmutatók szüntelen ostorcsapásai,
Félresöpört, letaposott szépséghulladékok,
Sajtreklámmá zsugorodott svájci Alpesek,
Autószirénává rekedt harci kürtök,
Indulás, indulás, indulás,
Cipőfűzőerdők ritmustalan lengése,
Aktatáskák szigorú hallgatása,
Ó, rettenetes, értelmetlen világosság,
Árnyékok dísztelen temetése,
Borostás arcok beláthatatlan sivatagja,
Ezer ajtó nyikorgó kitárulása,
Újrakezdődés, folytatás, körforgás,
Átszállás, lemondás, visszatérés,
Kopott lépések zenétlen, hatalmas, végtelen kórusa.

Forrás 
 Lásd a vitalapot!

Versek